সংসদে বামদলগুলোর প্রতিনিধিত্বের সংখ্যা,জাতীয় নির্বাচনে দলগুলোর ভোট পাওয়ার হার এবং দলীয় কোন্দল ও ভাঙনের দিকে তাকালে সাধারণের চোখেই অনুমেয় দিন দিন শক্তি কমে যাচ্ছে বাম দলগুলোর। এর কারণ সম্পর্কে জানতে চাইলে গণ সংহতি আন্দোলনের প্রধান সমন্বয়ক জোনায়েদ সাকি মনে করেন, প্রহসনের নির্বাচন, নির্বাচনে টাকার খেলা, পেশি শক্তি এবং প্রশাসনিক কারসাজির কারণে বাম দলগুলোর ভোট কমে যাচ্ছে। তিনি বলেন, বর্তমান নির্বাচনি ব্যবস্থায় দেশের মানুষ ভোট দিতে পারছেন না। ফলে ভোটের ফলাফলের সঙ্গে বাস্তবতার কোনও মিল নেই। এছাড়া যেখানে আওয়ামী লীগ ও বিএনপির একেকজন প্রার্থী নির্বাচনে কোটি টাকা খরচ করে সেখানে একজন বামপন্থীর পক্ষে এতো টাকা খরচ করা সম্ভব হয় না। নির্বাচনের প্রার্থীদের ব্যয় নির্দিষ্ট থাকলেও এ নিয়ে নির্বাচন কমিশনও কিছু করে না। এই পরিস্থিতি বামপন্থীদের জন্য প্রতিকূল। খালেকুজ্জামান বলেন, একজন বামপন্থী শ্রমিককে মাটির ব্যাংকে টাকা জমিয়ে এবং মানুষের কাছ থেকে অর্থ সংগ্রহ করে নির্বাচন করতে হয়। অন্যদিকে লুটপাটের টাকা দিয়ে মানুষের বিবেক ও ভোট ক্রয় করা হচ্ছে যা বামদের পক্ষে করা সম্ভব নয়। পেশি শক্তি, টাকার শক্তি এবং ভোট জালিয়াতি করে গোটা নির্বাচনি ব্যবস্থাকে বিকল করে দিয়েছে ক্ষমতায় থাকা দলগুলো। সেখানে ভোটের সঠিক চিত্র মানুষ দেখতে পায় না। এই রকম পরিস্থিতিতে মানুষের সমর্থন থাকলেও সেটাকে ভোটে প্রতিফলন করা সম্ভব হচ্ছে না। এটা ভোট কমার অন্যতম কারণ।